Ištadevata
Ištadevata arba ištadeva (skr. इष्टदेवता, इष्टदेव = IAST: Iṣṭa-devatā, iṣṭa-deva- 'priimta, ieškoma dievybė') – hinduistinė sąvoka, reiškianti pagrindinę maldininko garbinamą dievybę. Ištadevatos praktika labiausiai paplitusi smartizme bei bhaktizme. Smartizme išskiriami penki galimi ištadevatos: Ganeša, Višnus, Šiva, Šaktė ir Sūrja. Tuo tarpu bhaktiniuose tikėjimuose paprastai renkamasi tarp skirtingų dievybės avatarų (pvz., vaišnavizme – Krišna, Rama, Džaganatha ir kt.; šaktizme – Parvatė, Lakšmė, Durga ir kt.). Ištadevata garbinama per jį vaizduojančius mūrčius (ar jantras), atliekant jam skirtas mantras, aukojimus. Artimos sąvokos ištadevatai – kuladevata (giminės, klano dievybė) bei gramadevata (kaimo, vietovės dievybė).